Document ID: 32015R0475

Reference:
27.3.2015
EL
Επίσημη Εφημερίδα της Ευρωπαϊκής Ένωσης
L 83/1
ΚΑΝΟΝΙΣΜΌΣ (EE) 2015/475 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
της 11ης Μαρτίου 2015
περί των μέτρων διασφαλίσεως που προβλέπονται στη συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Ισλανδίας
(κωδικοποίηση)
ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 2,
Έχοντας υπόψη την πρόταση της Ευρωπαϊκής Επιτροπής,
Κατόπιν διαβίβασης του σχεδίου νομοθετικής πράξης στα εθνικά κοινοβούλια,
Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
Αποφασίζοντας σύμφωνα με τη συνήθη νομοθετική διαδικασία (2),
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 2843/72 του Συμβουλίου (3) έχει τροποποιηθεί επανειλημμένα και ουσιωδώς (4). Είναι, ως εκ τούτου, σκόπιμη, για λόγους σαφήνειας και ορθολογισμού, η κωδικοποίηση του εν λόγω κανονισμού.
(2)
Την 22α Ιουλίου 1972 υπεγράφη στις Βρυξέλλες συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Ισλανδίας («η συμφωνία»).
(3)
Για την εφαρμογή των ρητρών διασφαλίσεως και των συντηρητικών μέτρων που προβλέπονται στα άρθρα 23 έως 28 της συμφωνίας απαιτούνται λεπτομερείς κανόνες.
(4)
Η εφαρμογή των διμερών ρητρών διασφάλισης της συμφωνίας απαιτεί ενιαίες προϋποθέσεις για την υιοθέτηση μέτρων διασφάλισης. Τα μέτρα αυτά θα πρέπει να εγκριθούν σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (5).
(5)
Η Επιτροπή οφείλει να θεσπίσει εκτελεστικές πράξεις άμεσης εφαρμογής, εφόσον, σε δεόντως αιτιολογημένες περιπτώσεις σχετικές με τις καταστάσεις που αναφέρονται στα άρθρα 25, 25α και 27 της συμφωνίας ή στην περίπτωση εξαγωγικών ενισχύσεων που έχουν άμεσο αντίκτυπο στις συναλλαγές, επιτακτικοί λόγοι επείγοντος το απαιτούν,
ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Επιτροπή μπορεί να αποφασίσει να προσφύγει στη μεικτή επιτροπή η οποία συστάθηκε με τη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας («η συμφωνία») για τη λήψη των μέτρων που προβλέπονται στα άρθρα 23, 25, 25α και 27 της συμφωνίας. Αν χρειαστεί, η Επιτροπή θεσπίζει τα μέτρα αυτά σύμφωνα με τη διαδικασία εξέτασης του άρθρου 6 παράγραφος 2 του παρόντος κανονισμού.
Η Επιτροπή ενημερώνει τα κράτη μέλη σε περίπτωση που αποφασίσει να παραπέμψει ένα ζήτημα στη μεικτή επιτροπή.
Άρθρο 2
1.   Σε περίπτωση πρακτικών που θα μπορούσαν να δικαιολογήσουν την εφαρμογή από την Ένωση των μέτρων που προβλέπονται στο άρθρο 24 της συμφωνίας, η Επιτροπή, αφού εξετάσει το φάκελο, με δική της πρωτοβουλία ή κατόπιν αιτήσεως ενός κράτους μέλους, αποφαίνεται αν οι πρακτικές συμβιβάζονται με τη συμφωνία. Αν χρειαστεί, η Επιτροπή θεσπίζει μέτρα διασφάλισης σύμφωνα με τη διαδικασία εξέτασης του άρθρου 6 παράγραφος 2 του παρόντος κανονισμού.
2.   Σε περίπτωση πρακτικών που θα μπορούσαν να εκθέσουν την Ένωση σε μέτρα διασφαλίσεως, βάσει του άρθρου 24 της συμφωνίας, η Επιτροπή, αφού εξετάσει τον φάκελο, αποφαίνεται αν οι πρακτικές συμβιβάζονται με τις αρχές της συμφωνίας. Αν χρειασθεί, προβαίνει στις κατάλληλες συστάσεις.
Άρθρο 3
Σε περίπτωση πρακτικών που θα μπορούσαν να δικαιολογήσουν την εφαρμογή από την Ένωση των μέτρων που προβλέπονται στο άρθρο 26 της συμφωνίας, εφαρμόζονται οι διαδικασίες οι οποίες καθορίζονται στον κανονισμό (ΕΚ) αριθ. 597/2009 του Συμβουλίου (6) και στον κανονισμό (ΕΚ) αριθ. 1225/2009 του Συμβουλίου (7).
Άρθρο 4
1.   Αν εξαιρετικές περιστάσεις καθιστούν αναγκαία άμεση παρέμβαση, στις καταστάσεις που αναφέρονται στα άρθρα 25, 25α και 27 της συμφωνίας, καθώς και στην περίπτωση εξαγωγικών ενισχύσεων που έχουν άμεσο αντίκτυπο στις συναλλαγές, τα συντηρητικά μέτρα που προβλέπονται στο άρθρο 28 παράγραφος 3 στοιχείο ε) της συμφωνίας μπορούν να θεσπίζονται από την Επιτροπή σύμφωνα με τη διαδικασία εξέτασης του άρθρου 6 παράγραφος 2 του παρόντος κανονισμού ή, σε επείγουσες περιπτώσεις, βάσει του άρθρου 6 παράγραφος 3 του παρόντος κανονισμού.
2.   Αν ένα κράτος μέλος καλέσει την Επιτροπή να αναλάβει δράση, η Επιτροπή αποφασίζει εντός μέγιστης προθεσμίας πέντε εργάσιμων ημερών από την ημερομηνία παραλαβής του αιτήματος.
Άρθρο 5
Η εκ μέρους της Ένωσης κοινοποίηση προς τη μεικτή επιτροπή που προβλέπεται στο άρθρο 28 παράγραφος 2 της συμφωνίας, πραγματοποιείται από την Επιτροπή.
Άρθρο 6
1.   Η Επιτροπή επικουρείται από την επιτροπή διασφαλίσεων, η οποία συστάθηκε με το άρθρο 4 παράγραφος 1 του κανονισμού (ΕΚ) αριθ. 260/2009 του Συμβουλίου (8). Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
2.   Όποτε γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
3.   Όποτε γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 5 του εν λόγω κανονισμού.
Άρθρο 7
Η Επιτροπή, στην ετήσια έκθεσή της προς το Ευρωπαϊκό Κοινοβούλιο και το Συμβούλιο για την εφαρμογή και την υλοποίηση μέτρων εμπορικής άμυνας, που υποβάλλεται βάσει του άρθρου 22α του κανονισμού (ΕΚ) αριθ. 1225/2009, περιλαμβάνει και πληροφορίες σχετικά με την υλοποίηση του παρόντος κανονισμού.
Άρθρο 8
Ο κανονισμός (ΕΟΚ) αριθ. 2843/72 καταργείται.
Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος II.
Άρθρο 9
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Στρασβούργο, 11 Μαρτίου 2015.
Για το Ευρωπαϊκό Κοινοβούλιο
Ο Πρόεδρος
M. SCHULZ
Για το Συμβούλιο
Η Πρόεδρος
Z. KALNIŅA-LUKAŠEVICA
(1)  Γνώμη της 10ης Δεκεμβρίου 2014 (δεν έχει δημοσιευθεί ακόμη στην Επίσημη Εφημερίδα).
(2)  Θέση του Ευρωπαϊκού Κοινοβουλίου, της 11ης Φεβρουαρίου 2015, (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου, της 2ας Μαρτίου 2015.
(3)  Κανονισμός (ΕΟΚ) αριθ. 2843/72 του Συμβουλίου, της 19ης Δεκεμβρίου 1972, περί των μέτρων διασφαλίσεως που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας (ΕΕ L 301 της 31.12.1972, σ. 162).
(4)  Βλέπε παράρτημα I.
(5)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
(6)  Κανονισμός (ΕΚ) αριθ. 597/2009 του Συμβουλίου, της 11ης Ιουνίου 2009, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Κοινότητας (ΕΕ L 188 της 18.7.2009, σ. 93).
(7)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51).
(8)  Κανονισμός (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών (ΕΕ L 84 της 31.3.2009, σ. 1).
ΠΑΡΑΡΤΗΜΑ I
Καταργούμενος κανονισμός με κατάλογο των διαδοχικών τροποποιήσεών του
Κανονισμός (ΕΟΚ) αριθ. 2843/72 του Συμβουλίου
(ΕΕ L 301 της 31.12.1972, σ. 162).
Κανονισμός (ΕΟΚ) αριθ. 640/90 του Συμβουλίου
(ΕΕ L 74 της 20.3.1990, σ. 4).
Κανονισμός (ΕΕ) αριθ. 37/2014 του Ευρωπαικού Κοινοβουλίου και του Συμβουλίου
(ΕΕ L 18 της 21.1.2014, σ. 1).
Μόνο σημείο 2 του παραρτήματος
ΠΑΡΑΡΤΗΜΑ II
Πίνακας αντιστοιχίας
Κανονισμός (ΕΟΚ) αριθ. 2843/72
Παρών κανονισμός
Άρθρα 1 έως 4
Άρθρα 1 έως 4
Άρθρο 6
Άρθρο 5
Άρθρο 7
Άρθρο 6
Άρθρο 8
Άρθρο 7
—
Άρθρο 8
—
Άρθρο 9
—
Παράρτημα I
—
Παράρτημα II

Summary:
ΕΕ και Ισλανδία: διευκρίνιση ορισμένων κανόνων που διέπουν τις εμπορικές συναλλαγές (μέτρα διασφάλισης)
ΕΕ και Ισλανδία: διευκρίνιση ορισμένων κανόνων που διέπουν τις εμπορικές συναλλαγές (μέτρα διασφάλισης)
ΣΥΝΟΨΗ ΤΟΥ ΑΚΟΛΟΥΘΟΥ ΕΓΓΡΑΦΟΥ:
Κανονισμός (ΕΕ) 2015/475 περί των μέτρων διασφαλίσεως που προβλέπονται στη συμφωνία μεταξύ της Ευρωπαϊκής Οικονομικής Κοινότητος και της Ισλανδίας
ΣΥΝΟΨΗ
ΤΙ ΠΡΟΒΛΕΠΕΙ Ο ΚΑΝΟΝΙΣΜΟΣ;
Κωδικοποιεί και καταργεί τον παλαιότερο κανονισμό (ΕΟΚ) αριθ. 2843/72 του Συμβουλίου, που είχε τροποποιηθεί επανειλημμένα και ουσιωδώς.
Καθορίζει τους λεπτομερείς κανόνες που απαιτούνται για την εφαρμογή των διμερών μέτρων διασφάλισης* που προβλέπονται στη συμφωνία ελεύθερων συναλλαγών της 22ας Ιουλίου 1972 μεταξύ της Ευρωπαϊκής Οικονομικής Κοινότητας (ΕΟΚ) και της Ισλανδίας.
ΒΑΣΙΚΑ ΣΗΜΕΙΑ
              
Η Ευρωπαϊκή Επιτροπή δύναται να λαμβάνει μέτρα διασφάλισης, εφόσον πληρούνται οι απαραίτητες προϋποθέσεις.
Επιπλέον, η Ευρωπαϊκή Επιτροπή δύναται να θεσπίζει άμεσα εφαρμοστέα μέτρα διασφάλισης και συντηρητικά μέτρα σε έκτακτες καταστάσεις, π.χ. στην περίπτωση εξαγωγικών ενισχύσεων που έχουν άμεσο αντίκτυπο στις συναλλαγές.
Αν μια χώρα της Ευρωπαϊκής Ένωσης (ΕΕ) καλέσει την Επιτροπή να αναλάβει δράση, η Επιτροπή αποφασίζει εντός μέγιστης προθεσμίας 5 εργάσιμων ημερών από την ημερομηνία παραλαβής του αιτήματος.
ΑΠΟ ΠΟΤΕ ΕΦΑΡΜΟΖΕΤΑΙ Ο ΚΑΝΟΝΙΣΜΟΣ;
              
Εφαρμόζεται από τις 16 Απριλίου 2015.
ΠΛΑΙΣΙΟ
              
Οι εμπορικές σχέσεις μεταξύ ΕΕ και Ισλανδίας διέπονται κυρίως από τη διμερή συμφωνία ελεύθερων συναλλαγών του 1972 με την ΕΟΚ και τη συμφωνία για τον Ευρωπαϊκό Οικονομικό Χώρο, η οποία τέθηκε σε ισχύ τον Ιανουάριο του 1994.
ΒΑΣΙΚΟΣ ΟΡΟΣ
              
* Μέτρα διασφάλισης: τα εν λόγω μέτρα λαμβάνονται όταν μια έρευνα της Ευρωπαϊκής Επιτροπής καταλήγει στο συμπέρασμα ότι οι εισαγωγές έχουν αυξηθεί τόσο πολύ, ώστε να προκαλούν (ή να απειλούν να προκαλέσουν) σοβαρή ζημία στον κλάδο παραγωγής της ΕΕ. Πρόκειται για προσωρινά μέτρα, όπως ποσοστώσεις, που εφαρμόζονται στις εισαγωγές ώστε να προσφέρουν στον κλάδο παραγωγής της ΕΕ επαρκές χρονικό διάστημα για να προβεί στις απαραίτητες αλλαγές.
ΠΡΑΞΗ
            
Κανονισμός (ΕΕ) 2015/475 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί των μέτρων διασφαλίσεως που προβλέπονται στη συμφωνία μεταξύ της Ευρωπαϊκής Οικονομικής Κοινότητος και της Δημοκρατίας της Ισλανδίας (ΕΕ L 83 της 27.3.2015, σ. 1-5)
τελευταία ενημέρωση 31.03.2016